Thorsbjerg Mose

Thorsbjerg Mose (på dansk) eller Thorsberger Moor (på tysk), også kalt Torsbjerg Mose, Tosbarch, Tåsbjerre («Tors berg»), er et tidligere skogkledt myrområde i Süderbrarup i Sydslesvig i Schleswig-Holstein i Nord-Tyskland, cirka 5 km nord for Slien og ikke langt fra vikingkaupangen Hedeby. Stedet er først og fremst kjent for Thorsbjerg-funnet, et mosefunn gjort på 1850-tallet, der en fant gjenstander fra jernalderen.

Thorsbjerg-funnet
Thorsbjerg Mose ble utgravd i åra fra 1858 til 1861, da Sydslesvig ennå var dansk, som det første større utgravingsprosjektet av et myrfunn. Utgravningene ble ledet av den danske arkeologen Conrad Engelhardt fra Flensburg. Etter oppfordring fra den danske regjeringa hadde han i 1852 stiftet et museum med funn fra Thorsbjerg og Nydam Mose i Flensburg (Flensburgsamlingen). 

I myra ble det funnet  våpen, klær, redskap og mynter, gjenstander som ble ofret til de nordiske gudene i tidsrommet fra 100-tallet før vår tidsregning til inn på 400-tallet, og stedet må i jernalderen ha hatt stor betydning som hellig sted for Angelns befolkning. Flere av gjenstandene har runeinnskrifter. De oppbevares i dag i Landmuseum Schloß Gottorf, Schleswig (Gottorp slott) i Schleswig, og på Nationalmuseet i København.

Se også
Nydam Mose på Sundeved

Eksterne lenker
 Torsbjerg og Nydam (Artikkel i tidsskriftet Slesvigland)

Danmarks historie
Jernalderen i Danmark
Arkeologiske steder i Tyskland